เงินบาทเปิด 30.33/35
ธนาคารซีไอเอ็มบีไทย รายงาน เงินบาทเปิด 30.33/35 ปรับตัวอ่อนค่าสวนทางภูมิภาค
16 ก.ย. 2554

ธนาคารซีไอเอ็มบีไทย รายงาน เงินบาทเปิด 30.33/35 ปรับตัวอ่อนค่าสวนทางภูมิภาค
นักบริหารเงินจากธนาคารซีไอเอ็มบีไทย เปิดเผยว่า เงินบาทเปิดตลาดเช้านี้เปิดที่ระดับ 30.33/35 บาท/ดอลลาร์ จากเย็นวานนี้ปิดที่ระดับ 30.26/29 บาท/ดอลลาร์ อ่อนค่าจากเย็นวานและค่อนข้างสวนทางกับค่าเงินสกุลอื่นในภูมิภาคที่ส่วนใหญ่แข็งค่า
"เราค่อนข้างสวนทางกับภูมิภาคที่ส่วนใหญ่แข็งค่า เป็นเพราะคนยังกังวลเรื่องหนี้สินของยูโรอยู่ แม้จะมีข่าวว่าธนาคารกลางของญี่ปุ่น อังกฤษ สวิตเซอร์แลนด์จะให้เงินกู้เพื่อช่วยเหลือยูโรโซน ทำให้ยูโรแข็งค่าขึ้นก็ตาม และตัวเลขของสหรัฐก็ออกมาดี" นักบริหารเงิน กล่าว
สำหรับความเคลื่อนไหวของค่าเงินสกุลหลักต่างประเทศช่วงเปิดตลาดวันนี้ เงินยูโรล่าสุดอยู่ที่ 1.3846/48 ดอลลาร์/ยูโร จากเย็นวานนี้ที่ปิดที่ระดับ 1.3807/3808 ดอลลาร์/ยูโร ส่วนเงินเยนอยู่ที่ระดับ 76.80/81 เยน/ดอลลาร์ จากเย็นวานนี้ที่ปิดตลาดที่ระดับ 76.61/63 เยน/ดอลลาร์
นักบริหารเงิน คาดว่า วันนี้เงินบาทจะเคลื่อนไหวอยู่ในกรอบ 30.30-30.40 บาท/ดอลลาร์ มีแนวโน้มอ่อนค่าต่อเนื่อง